《古中盘作歌》
清代·弘历

静寄望中盘，中盘隐不见。中盘望静寄，眼底毕呈现。

松门之下有路通，石栈跋马无尘踪。天风谡谡寂人意，乃得径造盘之中。

田畴先生今何往，呼之欲出可想象。苾刍经律两不知，尔辈风颓却非曩。

东首飞亭瞰虚无，凭窗纵目有是乎。石亦磊磊，松亦株株。

譬如梅盐薤酱，不过眼前日用物，一经易牙调和，其味顿与寻常殊。